钦定古今图书集成/历象汇编/乾象典/第077卷 > 性理会通 > 《雷》杜甫
## 钦定古今图书集成/历象汇编/乾象典/第077卷 > 性理会通 > 《雷》杜甫

大旱山岳燋，密云复无雨。南方瘴疠地，罹此农事苦。
封内必舞雩，峡中喧击鼓。真龙竟寂寞，土梗空俯偻。
吁嗟公私病，税敛缺不补。故老仰面啼，疮痍向谁数。
暴尪或前闻，鞭巫非稽古。请先偃甲兵，处分听人主。
万邦但各业，一物休尽取。水旱其数然，尧汤免亲睹。
上天铄金石，群盗乱豺虎。二者存一端，愆阳不犹愈。
昨宵殷其雷，风过齐万弩。复吹霾翳散，虚觉神灵聚。
气暍肠胃融，汗滋衣裳污。吾衰犹拙计，失望筑场圃。